Autorităţile din Kyoto au interzis turiștilor să intre pe aleile pitorești din cartierul Gion și să fotografieze gheișe, după ce au fost înregistrate plângeri în ceea ce priveşte comportamentul abuziv din partea celor în căutarea unui "selfie perfect", scrie The Guardian.
În timp ce autoritățile din Japonia încearcă să facă față unei creșteri dramatice a turismului, locuitorii din vechea capitală a Japoniei s-au străduit să împace câștigul financiar cu supraaglomerarea și incidentele de comportament rău al turiștilor.
Gion, unde animatorii tradiționali geiko și maiko pot fi observați în drum spre întâlnirile de seară la ceainărie, este vizat în mod regulat de vizitatori care au smartphone-uri, iar unii dintre ei ignoră semnele care le cer să păstreze distanța și să se abțină de la a atinge kimonourile scumpe ale femeilor. Au existat, de asemenea, plângeri cu privire la pătrunderea unor persoane pe proprietăți private.
Interdicţia va fi aplicată în cartierul Gion al fostei capitale japoneze. Cei care nu o vor respecta vor primi amenzi de 80 de euro. Kyoto, dar şi întreaga Japonie primesc constant valuri de turişti în ultima vreme, mai ales ca urmare a faptului că ţara va găzdui Jocurile Olimpice de anul viitor.
"Poluarea turistică" a devenit, astfel, o adevărată problemă pentru Kyoto, unde turiştii se năpustesc pentru a se fotografia cu altare Shinto şi urmăresc gheișele pentru a le fotografia sau pentru a îşi face selfie-uri cu ele.
Cartierul Gion găzduieşte mai multe restaurante unde gheișele îi servesc pe clienţi pe muşamale tatami. Într-un sondaj în 300 de restaurante şi magazine din zona, oamenii s-au plâns că turiştii aruncă ambalaje, fumează în mers, blochează traficul şi încalcă proprietatea privată. Unii spun chiar că turiştii aleargă după gheișe şi le hărţuiesc pentru a îşi face fotografii alături de ele.
Măsura vine la pachet cu implementări de mesaje pe telefoane pentru turişti - în momentul în care cineva se apropie de districtul Gion, smartphone-ul său va primi un mesaj în engleză şi mandarină în care li se va cere să se comporte civilizat, să nu hărţuiască gheișele şi să fotografieze pe cineva doar după ce primesc permisiune. 31 de milioane de turişti au vizitat Japonia anul trecut, o creştere de 9% faţă de anul precedent.
În decembrie, un consiliu al locuitorilor din Gion a cerut autorităților orașului să ia măsuri împotriva turiștilor indisciplinați, plângându-se că districtul lor "nu este un parc tematic".
Oficialii de la Kyoto au declarat că interdicția de a intra pe străzile private înguste ale Gionului va intra în vigoare luna viitoare, deși nu este clar cum va fi aplicată restricția.
"Nu vrem să facem asta, dar suntem disperați", a spus consilierul Isokazu Ota, adăugând că vor fi puse semne care să reamintească vizitatorilor noile măsuri.
Artera principală a zonei, strada Hanamikoji, va rămâne deschisă turiștilor.
Ota s-a plâns că unii vizitatori se comportă ca paparazzi amatori atunci când observă o gheișă mergând pe străzi înguste de doar doi metri lățime.
Încercările anterioare de a descuraja turiștii să se apropie de femei, inclusiv semne și amenzi de până la 10.000 yeni pentru fotografii neconsensuale, nu au reușit să descurajeze vizitatorii.